A Tanács határozata

(1998. december 14.)

a takarmányozási ágazatban alkalmazott díjak közösségi rendszeréről

(98/728/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel a takarmány-adalékanyagokról szóló, 1970. november 23-i 70/524/EGK tanácsi irányelvre [1] és különösen annak 6. cikke (2) bekezdésére,

tekintettel a takarmányozási ágazatban működő egyes létesítmények és közvetítők engedélyezésére és nyilvántartására vonatkozó feltételek és szabályok megállapításáról, valamint a 70/524/EGK, a 74/63/EGK, a 79/373/EGK és a 82/471/EGK irányelv módosításáról szóló, 1995. december 22-i 95/69/EK tanácsi irányelvre és különösen annak 14. cikkére [2],

tekintettel a Bizottság javaslatára [3],

mivel az egyes szolgáltatások után valamennyi tagállamban kiróható díjak mértékéről közösségi szinten kell rendelkezni;

mivel csupán bizonyos adalékanyagok dokumentációjának vizsgálatáért kell díjat felszámolni; mivel az ide tartozó adalékanyagok csoportjait fel kell sorolni;

mivel a kiszabandó díjaknak csak a szolgáltatást nyújtó szervnél felmerült tényleges béreket, társadalombiztosítási és ügyintézési költségeket szabad tartalmazniuk; mivel a fenti díjak kiszámításához helyénvaló megállapítani a figyelembe veendő költségek teljes listáját;

mivel a tagállamoknak meg kell adni az átalánydíjas összegek megállapításának lehetőségét azért, hogy ne legyen szükség minden egyes önálló esetben költségkimutatási bizonylat felmutatására;

mivel a tagállamoknak a szükséges információ rendelkezésre bocsátásával fel kell hatalmazniuk a Bizottságot, hogy a mellékleteket szükség szerint módosíthassa; mivel e módosításokat az e határozatban előírt eljárásnak megfelelően kell elfogadni azért, hogy a tagállamok és a Bizottság között szoros együttműködés alakuljon ki a Takarmányok Állandó Bizottságának keretében,

ELFOGADTA EZT A HATÁROZATOT:

1. cikk

(1) A tagállamok biztosítják, hogy az e határozat A. mellékletében felsorolt adalékanyagokra vonatkozó dokumentációk vizsgálata során a 70/524/EGK irányelv 4. cikkével és 6. cikke (1) bekezdésével összhangban előadóként tevékenykedő tagállam, az ezzel kapcsolatosan felmerülő költségeiért díjat rójon ki.

(2) A tagállamok biztosítják, hogy a 95/69/EK irányelv 5. cikke értelmében az egyes létesítmények és közvetítők engedélyezésével kapcsolatosan felmerülő költségeikért díjat rójanak ki.

(3) Az (1) és (2) bekezdésben említett díjak kiszámításánál csak a B. mellékletben felsorolt költségeket lehet figyelembe venni.

2. cikk

A mellékletek az 5. cikkben meghatározott eljárásnak megfelelően módosíthatók.

3. cikk

Az e határozat értelmében vett díjak közvetlen vagy közvetett visszatérítése a tagállamok részéről tilos.

Mindazonáltal átalánydíjas összegek alkalmazása egyedi esetek értékelése során valamely tagállam részéről nem tekinthető közvetett megtérítésnek.

4. cikk

(1) A tagállamok jelentést készítenek e határozat rendelkezéseinek végrehajtásáról, kiemelve:

- az 1. cikk (1) vagy (2) bekezdése alapján az egyes esetekben kirótt díjak, illetve átalánydíjak összegét,

- a B. mellékletben felsorolt tényezőkkel kapcsolatos díjak kiszámításának módját.

A tagállamok jelentésüket legkésőbb 2000. december 14-ig küldik meg a Bizottságnak.

(2) A Bizottság, az (1) bekezdés alapján előírt jelentések alapján, legkésőbb 2002. december 14-ig e határozat végrehajtásáról átfogó összegező jelentést nyújt be a Tanácsnak, és amennyiben indokolt, javaslatokat is tesz a takarmányozási ágazatban alkalmazott díjak rendszerének további összehangolására.

5. cikk

(1) Amennyiben az e cikkben előírt eljárást kell követni, a Bizottságot munkájában a Takarmányok Állandó Bizottsága, a továbbiakban a "bizottság" segíti.

(2) A Bizottság képviselője tervezetet nyújt be a bizottság számára a meghozandó intézkedésekről. A bizottság, az elnöke által az ügy sürgősségére tekintettel megállapított határidőn belül, véleményt nyilvánít a tervezetről. A véleményt a Szerződés 148. cikkének (2) bekezdésében a Tanácsnak a Bizottság javaslata alapján elfogadandó határozataira előírt többséggel kell meghozni. A bizottságban a tagállamok képviselőinek szavazatait az említett cikkben meghatározott módon kell súlyozni. Az elnök nem szavazhat.

(3) a) A Bizottság a tervezett intézkedéseket elfogadja, ha azok összhangban vannak a bizottság véleményével.

b) Ha a tervezett intézkedések nincsenek összhangban a bizottság véleményével, vagy ha a bizottság nem nyilvánított véleményt, a Bizottság a meghozandó intézkedésekről haladéktalanul javaslatot terjeszt a Tanács elé. A Tanács minősített többséggel határoz.

Ha a javaslatnak a Tanács elé terjesztésétől számított három hónapon belül a Tanács semmiféle intézkedést nem fogad el, a javaslatot a Bizottság elfogadja és haladéktalanul alkalmazza, kivéve ha a Tanács egyszerű többséggel az említett intézkedések ellenében dönt.

6. cikk

Ezt a határozatot 2000. június 30-tól kell alkalmazni.

7. cikk

Ennek a határozatnak a tagállamok a címzettjei.

Kelt Brüsszelben, 1998. december 14-én.

a Tanács részéről

az elnök

W. Molterer

[1] HL L 270., 1970.12.14., 1. o. A legutóbb a 98/92/EK irányelvvel (lásd HL L 346., 1998.12.22., 49. o.) módosított irányelv.

[2] HL L 332., 1995.12.30., 15. o. A legutóbb a 98/92/EK irányelvvel (lásd HL L 346., 1998.12.22., 49. o.) módosított irányelv.

[3] HL C 155., 1998.5.20., 29. o.

--------------------------------------------------

A. MELLÉKLET

Azon adalékanyagokra vonatkozó dokumentációk, amelyek a 70/524/EK irányelv értelmében egy, a forgalmazásért felelős személyhez kötött engedélyezés alá tartoznak.

--------------------------------------------------

B. MELLÉKLET

Az 1. cikk (1) és (2) bekezdése szerinti díjak kiszámításánál figyelembe veendő költségek kizárólagos listája:

Személyi költségek

- a bérek, beleértve adott esetben a járulékokat, a nyugdíjköltségek, hozzájárulások a személyzet biztosításához.

Ügyintézési költségek

- szállás, beleértve a bérleti díjat, a fűtési, villany- és vízdíjat, a bútorzatot, a karbantartási költségeket, a biztosítást, a kamatokat, az amortizációt,

- általános működési költségek, beleértve az irodai berendezéseket, az irodaszereket, a postaköltséget, a nyomtatási, a távközlési költségeket, a képzést, a folyóiratok előfizetését,

- az utazási és a kapcsolódó egyéb költségek.

Technikai költségek

- a kapcsolódó technikai költségek (például a laboratóriumi vizsgálatok költségei, mintavétel),

- szakértői díjak.

--------------------------------------------------